Ondersoek ná polisie KZN-man doodskiet(Foto: SA Polisie) Die Onafhanklike Polisieondersoekdirektoraat (Opod) stel ondersoek in na die afsterwe van Phumlani Sithole (23) van Kwambonambi in KwaZulu-Natal. Opod ondersoek die sterfte as ŉ gevolg van polisie-optrede. Ndileka Cola, woordvoerder, het gesê Opod het die familie Maandag besoek as deel van die ondersoek. “Die inligting wat ontvang is, is ŉ duidelike teken dat die saak binne die mandaat van die direktoraat val om alle sterftes weens polisie-optrede te ondersoek.” Polisiebeamptes het Vrydagaand ŉ klopjag uitgevoer toe hulle ŉ gemeenskapsvieringsvenue betree het om die skare te verjaag. “Die oorledene was glo in dieselfde omgewing tot die beamptes skote gevuur het en hy is oorlede.” Cola het gesê Opod se ondersoek duur voort en die uitslag van die nadoodse ondersoek is nog nie bekendgemaak nie.